ฝ่ายวางแผนองค์กร

22 พฤศจิกายน 2567

**โตโยต้า ถนนสีขาว รณรงค์ตอกย้ำให้เกิดการเปลี่ยนแปลงพฤติกรรมในการขับขี่ จัดนิทรรศการ “** **Save Speeding Loss เซฟชีวิตหยุดขับเร็ว”**

นายกลินท์ สารสิน ประธานคณะกรรมการ บริษัท โตโยต้า มอเตอร์ ประเทศไทย จำกัด พร้อมด้วย นายชัชชาติ สิทธิพันธุ์ ผู้ว่าราชการกรุงเทพมหานคร นายจิรุตม์ วิศาลจิตร อธิบดีกรมการขนส่งทางบก และคณะผู้บริหารระดับสูง จากเครือข่ายอุบัติเหตุภาครัฐ ร่วมเป็นเกียรติในงานนิทรรศการ **“Save Speeding Loss เซฟชีวิตหยุดขับเร็ว” ภายใต้โครงการโตโยต้า ถนนสีขาว เพื่อร่วมรณรงค์ และตอกย้ำให้เกิดการเปลี่ยนแปลงพฤติกรรมในการขับขี่**  เมื่อวันที่ 22 พฤศจิกายน 2567 ที่ สยามสแควร์ ซอย 5

บริษัท โตโยต้า มอเตอร์ ประเทศไทย จำกัด ให้ความสำคัญในการส่งเสริมความปลอดภัย และลดอุบัติเหตุบนท้องถนน ผ่านการปลูกฝังและถ่ายทอดองค์ความรู้แก่ผู้ใช้รถใช้ถนนมาอย่างต่อเนื่องเป็นระยะเวลากว่า 36 ปี ภายใต้โครงการ “โตโยต้า ถนนสีขาว” โดยมีวัตถุประสงค์หลักในการสร้าง "สังคมคนขับรถดี" ผ่านการสื่อสารข้อความสำคัญ **“ยิ่งเร็ว ยิ่งสูญเสียเร็ว”** เน้นย้ำถึงอันตรายจากการขับขี่ด้วยความเร็ว ซึ่งเป็นสาเหตุหลักของการเกิดอุบัติเหตุบนท้องถนน

โดยในปีนี้ โตโยต้าถนนสีขาวยังคงรณรงค์ และตอกย้ำให้เกิดการ**เปลี่ยนแปลงพฤติกรรมในการขับขี่ อย่างเป็นรูปธรรม ผ่านการเน้นย้ำ ไม่ขับรถเร็ว** โดยการเปลี่ยนถนน สยามสแควร์ ซอย 5 ให้กลายเป็น Road to Save Speeding Loss (ถนนแห่งการลดความสูญเสียจากการขับรถเร็ว) ซึ่งเป็นการจัดนิทรรศการต่อเนื่องจากปีที่ผ่านมา นั่นคือ “เจอกับตัวสตูดิโอ” ที่ได้รับเสียงตอบรับเป็นอย่างดี ซึ่งครั้งนี้ โตโยต้าได้สานต่อจัดนิทรรศการ โดยแบ่งเป็น 3 โซน เพื่อให้ผู้เข้าร่วมงานได้สัมผัสประสบการณ์จากอุบัติเหตุความเร็วอันได้แก่ **1.ประสบการณ์ของคนที่ขับเร็ว 2.ประสบการณ์ของคนที่เป็นเหยื่อ และ 3.ประสบการณ์ของคนที่สูญเสียคนรัก**

โดยโซนทั้งหมดประกอบด้วย

**โซนที่ 1: DUNGEONS OF GUILT (ประสบการณ์ของคนที่ขับรถเร็ว)**

โซนนี้ ผู้เข้าร่วมกิจกรรมจะได้**สัมผัสกับความรู้สึกของคนที่ขับรถเร็ว** โดยประสบการณ์ครั้งนี้จะสอนว่า ถึงแม้จะขับรถชนแค่ครั้งเดียว และ**คุณเป็นผู้รอดชีวิต แต่ตราบาปในใจก็จะตามจองจำไปตลอดชีวิต** กิจกรรมด้านในจะพบกับ การจำลองภาพที่ติดตาและเสียงที่ติดหูของเหยื่อจากอุบัติเหตุการขับรถเร็วที่จะหลอนประสาทลึกลงไปถึงจิตใจ จนเหมือนผู้เข้าร่วมกิจกรรมต้องถูกจองจำติดอยู่ในคุกแห่งตราบาปตลอดกาล

**โซนที่ 2: : THE LAST SECOND (ประสบการณ์ของคนที่เป็นเหยื่อ)**

โซนนี้ ผู้เข้าร่วมกิจกรรมจะได้**สัมผัสความรู้สึกของคนที่เป็นเหยื่อจากการขับรถเร็ว** เพราะเมื่อ**เข้าใจ และรู้สึกได้ถึงวินาทีสุดท้ายของชีวิตเหยื่อจากอุบัติเหตุทางรถยนต์** ต่อให้เป็นคนที่ติดนิสัยขับรถเร็วแค่ไหน ก็คงต้องหยุด และเปลี่ยนแปลงพฤติกรรมเพราะคุณ….คงไม่อยากทำให้ใครเสียชีวิต ในโซนนี้จะฉายภาพถนนเสมือนจริง ให้ได้ลองเป็นคนที่กำลังข้ามทางม้าลาย แต่ในขณะที่กำลังข้ามถนนอยู่นั้น จะได้พบกับภาพรถยนต์ที่พุ่งเข้าใส่ด้วยความเร็ว ที่จะเข้าไปฝังลึกในความทรงจำ

**โซนที่ 3: : GALLERY OF LOSS (ประสบการณ์ของผู้สูญเสียคนรักจากความเร็ว)**

โซนนี้ จะได้**สัมผัสความรู้สึกของคนที่ต้องสูญเสียคนรักไปตลอดกาลด้วยอุบัติเหตุจากการขับรถเร็ว** เพื่อสร้างความตระหนักว่า “ทุกการสูญเสีย มีความทรงจำ” และทุกความทรงจำล้วนมีความเจ็บปวดในโซนนี้ จะได้เห็น **Memory of loss** ที่มีแท่นวางสิ่งของมากมาย เป็นตัวแทนเรื่องราวที่เหลืออยู่ของผู้ที่จากไป เป็นสิ่งที่ตอกย้ำครอบครัวผู้สูญเสียที่เจ็บปวดจากอุบัติเหตุที่เกิดขึ้น เพื่อเน้นย้ำว่าการสูญเสียจากการขับรถเร็วไม่ควรเกิดขึ้นกับใครทั้งสิ้น

**โซนที่ 4: : Toyota White Road Mobility Driving (ขับขี่ปลอดภัยจากโตโยต้าถนนสีขาว)**

โซนนี้จะเป็นการให้ความรู้ ทักษะและเทคนิคการขับขี่ปลอดภัยจากทางโตโยต้า ถนนสีขาว ให้กับผู้ที่มาร่วมกิจกรรม ซึ่งเมื่อผู้ร่วมกิจกรรมสัมผัสประสบการณ์ **“ครบทุกโซน”** จะได้รับ พวงกุญแจตุ๊กตา Milky Way ไปห้อยเตือนใจไม่ให้ขับรถเร็ว และความพิเศษของ Milky Way ในปีนี้ โตโยต้า ถนนสีขาว ได้มีการปรับโฉมของ Milky Way มาใน Art Toy style ให้มีความน่ารักเข้ากับยุคสมัยมากกว่าเดิม เพื่อสร้างกระแสและความตระหนักให้ทุกคนหยุดขับรถเร็วได้อย่างทั่วถึงกับคนทุกวัย

**นอกจากนี้ โตโยต้า ถนนสีขาวจะยกถนนเส้นนี้ไปสร้างถนนแห่งความปลอดภัยกันอีกครั้ง ที่ตลาดต้นตาล ให้ชาวขอนแก่นได้สัมผัสประสบการณ์เดียวกันนี้ ในวันที่ 5-7 ธันวาคม ที่จะถึงนี้**

โตโยต้า ยังคงมุ่งมั่นร่วมขับเคลื่อนสังคมไทย สู่การเป็น สังคมแห่งความปลอดภัย พร้อมส่งเสริมให้เกิดความยั่งยืนของสังคมภายใต้ “เป้าหมายการพัฒนาที่ยั่งยืน” (Sustainable Development Goals) ผ่านโครงการ โตโยต้า ถนนสีขาว ซึ่งเป็นหนึ่งในกลไกสำคัญ เพื่อพัฒนาคุณภาพชีวิตด้านความปลอดภัยบนท้องถนน อันจะนำไปสู่การลดจำนวนอุบัติเหตุ ป้องกันการสูญเสียชีวิตและทรัพย์สิน รวมถึงเป็นการร่วมส่งเสริมและสร้างสังคมคนขับรถดีให้กับสังคมไทยอย่างยั่งยืนต่อไป